  Анжелика Тихонова корреспондент 15-тӥ куартолэзе Вотка ёросысь Кукуй гуртын удмурт куно пумитан сямъя «Шудо табань – табань на счастье» ёроскуспо калык шулдыръяськон ортчоз. Отчы вань мылкыд карисьёсты пыриськыны ӧтё. Со сярысь ивортодэтъя «Удмуртия» агентстволы «Удмурт Кенеш» огазеяськонлэн Вотка ёросысь ёзэтэныз кивалтӥсь, шулдыръяськонэз огез радъясь Алевтина Перевозчикова вераз. Табаньлы сӥзем шулдыръяськонэз Кукуй гуртын улӥсьёс трос аръёс ӵоже ортчытъяло ини. Нырысь ас гуртазы гинэ радъязы, бӧрысь ёросысь гуртъёсысь удмурт коллективъёсын, нош али – ёроскуспо инлыкен. Котькуд ар шулдыръяськон улсын кыӵе ке адӟытон радъяло. Куке но вал вашкала удмурт ӵушконъёс, куке но вал ныпъетъёс, али таяз - кышетъёс. Экспозиция али лэсьтӥське на. Сётэмын сыӵе уж котькуд муниципальной поселенилы, клублы-а, шуом, аслэсьтыз кыӵе ке но вашкала кышетсэ вайыны, кыӵе ке но историен. Сэре соос защита сямен вералозы со кышетсы сярысь Алевтина Перевозчикова, «Удмурт Кенеш» огазеяськонлэн Вотка ёросысь ёзэтэныз кивалтӥсьОзьы ик арлы быдэ муниципал кылдытэтъёслэн тӧрооссылы «Табань батл» ортчытъязы. Со улсын соос асьсэ чырсатэм ыльняненызы табань пыжонын вожвылъяськылӥзы. Нош туэ радъясьёс соослы шутэтскыны сётӥзы. Со интые «Бускель» площадкаязы, Семьялэн калыккуспо нуналэзлы сӥзьыса, семьяос куспын вожвылъяськон радъяны кариськизы. Атайёс, анайёс но нылпиос нимаз ас конкурсъёсазы пыриськозы, валче уж но лэсьтозы. Со сяна, шулдыръяськон улсын арлы быдэ «Ошмес гур» конкурс ортче. Туэ но отчы ёросысь вань удмурт коллективъёс люкаськозы, ар ӵоже ужам ужзэс возьматозы. Алевтина Перевощиковалэн верамезъя, 2020-тӥ арын пандемиен сэрен шулдыръяськонэз тулыс радъяны ӧз быгатэ, сое куарусёнэ ортчытӥзы. Со улсын парк синпелетъёсъя фестиваль лэсьтӥзы. Пичи Пурга, Кияса, Вотка ёросъёсысь кибашлыос арт-объектъёс пӧрмытӥзы: мудор кыз, мудрецъёс, ӟезьы, Кварса выжыез кылдытӥсь, удмурт но ӟуч Коркакузёос. Милемлы со туж кулэ вал. Мон кемалась со сярысь малпаськыса улӥ. Туристъёсын ужаны со милемлы туж юрттэ. Ми туж шумпотӥськом Алевтина Перевозчикова, «Удмурт Кенеш» огазеяськонлэн Вотка ёросысь ёзэтэныз кивалтӥсь Тодэ вайытом, Пичи Пурга ёросын «Кукей юмшан» ужрад ортчоз.  Тегъёс: Лулчеберет Удмуртия йӧскалыклулчеберет удмуртъёс Вотка  